**OBRAZLOŽENJE ZA NACRT PRIJEDLOGA ODLUKE O IZMJENAMA I DOPUNAMA ODLUKE O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA**

U odnosu na dosadašnje odredbe Odluke o osnovama za sklapanje ugovora o provođenju zdravstvene zaštite obveznog zdravstvenog osiguranja (u daljnjem tekstu: Odluka o osnovama) ovom Izmjenom i dopunom Odluke o osnovama uvodi se, u skladu s Izmjenama i dopunama Mreže javne zdravstvene službe („Narodne novine“ broj 113/15., u daljnjem tekstu: Izmjene i dopune Mreže) kao i Pravilnikom o izmjenama i dopunama Pravilnika o minimalnim uvjetima u pogledu prostora, radnika i medicinsko-tehničke opreme za obavljanje zdravstvene djelatnosti („Narodne novine“ broj 124/15., u daljnje tekstu: Izmjene i dopune Pravilnika), mogućnost ugovaranja koordinatora za palijativnu skrb kao i mobilnih palijativnih timova. Za navedene nove sadržaje utvrđeni su kadrovski normativi kao i novčana sredstva te postupci kojim se prati rad koordinatora za palijativnu skrb. Koordinaciju palijativne skrbi mogu provoditi zdravstvena ustanova (dom zdravlja i ustanova za zdravstvenu njegu) čiji je osnivač jedinica područne (regionalne) samouprave, dok se ugovaranje mobilnih palijativnih timova provodi isključivo s domovima zdravlja.

Za ljekarničku djelatnost utvrđeni su novi dijagnostičko-terapijski postupci kojima su utvrđene cijene usluga izdavanja lijekova na recept koje su do sada bile utvrđene Odlukom o utvrđivanju Popisa dijagnostičkih i terapijskih postupaka u zdravstvenim djelatnostima – vremenski i kadrovski normativi.

Osnovom navedene Izmjene i dopune Mreže uvedena je u specijalističko-konzilijarnoj zdravstvenoj zaštiti djelatnost dječje stomatologije.

U specijalističko-konzilijarnoj zdravstvenoj zaštiti, nakon utvrđivanja popisa dijagnostičko-terapijskih postupaka (DTP) kojima je utvrđeno plaćanje svih usluga na razini specijalističko-konzilijarne zdravstvene zaštite, u cilju povećanja kvalitete i učinkovitosti ovog modela redovito se provodi revizija i ažuriranje podataka vezanih uz utvrđeni popis DTP-a. Ovom izmjenom u Tablici 2.2. provedene je tzv. pedijatrijska prilagodba cijena, odnosno cijene pojedinih postupaka uvećane su u slučajevima kada se provodi liječenje djece do 12 godine života i to za 10%, 20% ili 30%, ovisno o dobi djeteta. Nadalje uvedeni su novi DTP-i, pojedini već postojeći su brisani ili su izmijenjeni. Posebno ističemo uvođenje DTP-a vezanih uz izradu dentalnih pomagala koju provode dentalni tehničari. Napominjemo da navedene DTP-e ispostavljaju, osim doktora dentalne protetike, i doktori dentalne zdravstvene zaštite (polivalentne) u slučajevima kada se radi o nadoknadi troškova dentalnih tehničara osnovom ispostavljenih osobnih računa koje izdaje dentalni tehničar, a sve prema ovjerenim potvrdama o izradi ili popravku dentalnog pomagala.

Nadalje izmijenjena je i Tablica 3.1 koja se odnosi na dijagnostičko-terapijske skupine i to na način da je provedena pedijatrijska prilagodba, odnosno povećane su cijene pojedinih dijagnostičko-terapijskih skupina do 20% u slučajevima kad se provodi liječenje djece do 12 godine života.